Denel-werkers begin met protesaksie Die vakbond Solidariteit het Dinsdag bevestig sy lede by Denel SOC Bpk. begin Woensdag amptelik met protesaksie, terwyl dié vakbond ook ŉ memorandum sowel as ŉ petisie aan Denel se direksie sal oorhandig. Dit volg nadat Denel vroeër aangekondig het dat dit in Oktober salarisse kan betaal, maar dat November se salarisse en 13de tjeks in die weegskaal is. Dié staatsmaatskappy het reeds einde September gespook om salarisse aan die bestuur te betaal. “Dis verregaande van ŉ maatskappy wat in die verlede al telkens van bedenklike finansiële optrede beskuldig is, om van sy werkers te verwag om goedsmoeds voort te gaan met hul werk terwyl hulle nie weet wanneer hulle volgende salaristjek inbetaal gaan word nie,” sê Johan Botha, Solidariteit se adjunkhoofsekretaris. Volgens Botha het etlike honderde Denel-werknemers hul stem in Solidariteit se aanlyn petisie laat hoor en die besware gelug wat hulle teen die maatskappy en die Denel-direksie het. “Hierdie werkers wil nou ook deur middel van vreedsame protesaksie die maatskappy van hul misnoeë bewus maak,” het Botha gesê. Solidariteit-lede sal saam met lede van Uasa, Numsa en Limusa aan die optrede by Denel Dynamics in Nellmapiusstraat, Irene, deelneem.